El cinema Tívoli comença estrena desembre amb “Millenium” i “El cascanueces y los cuatro reinos”
2025-07-24

Passen les setmanes i el calendari segueix el seu curs. Així, les pròximes estrenes cinematogràfiques, programades al cinema Tívoli de Burjassot, arribaran el cap de setmana de transició a l’últim mes d’aquest 2018, en concret el cap de setmana del 30 de novembre al 2 de desembre. Els espectadors i espectadores que acudisquen al Tívoli tindran l’oportunitat de descobrir allò que amaga el nou lliurament de la saga Millenium i, també, podran avançar-se a gaudir de la pel·lícula que espera convertir-se en un dels èxits del pròxim Nadal, “El cascanueces y los cuatro reinos”.

No recomanada per a menors de 12 anys, arriba al cinema “Millenium, lo que no te mata te hace más fuerte”, la continuació de les aventures de la pirata cibernètica Lisbeth Salander i el periodista Mikael Blomkvist. Basada en el quart lliurament de la saga literària “Millenium” del desaparegut Stieg Larsson, es tracta d’una cinta dirigida per Fede Álvarez. En aquesta nova aventura, la xica del drac tatuat ha tornat. La jove ‘hacker’ Lisbeth Salander (Claire Foy) torna a demostrar una vegada més el seu talent per a la investigació i per a trencar els millors sistemes de seguretat del món. Unirà forces de nou amb el periodista Mikael Blomkvist (Sverrir Gudnason), un llop solitari decidit a defensar la veritat per damunt de tot, encara que això li porte a arriscar la seua carrera. A més, Lisbeth haurà de fer front a la seua germana Camilla (Sylvia Hoeks), qui tindrà la clau als secrets del seu passat familiar. Junts, Lisbeth i Mikael es veuran embolicats en una complexa xarxa d’espies, ciberdelinqüents i funcionaris corruptes del govern. L’acció i el suspens estan assegurats amb la nova “Millenium”, que es projectarà al cinema Tívoli el divendres 30 de novembre i el dissabte 1 de desembre, a les 22:30h. També es projectarà el diumenge 2 de desembre, a les 19:30h.

Juntament amb Millenium, el mateix cap de setmana arriba al Tívoli una proposta per a tots els públics. Es tracta de l’última i esperadíssima producció de Disney, “El cascanueces y los cuatro reinos”. La cinta conta la imaginativa història que va crear a principis del segle XIX el músic i escriptor E.T.A. Hoffman i que inspiraria, dècades després, a Alejandro Dumas pare, per a escriure “El cascanueces”, amb la música de Chaikovski que va donar lloc al famosíssim ballet del mateix nom. Dirigida per Lasse Hallström, la pel·lícula conta la història de Clara (Mackenzie Foy), una jove que busca una clau que òbriga la caixa que li va deixar la seua mare abans de morir. Ningú coneix què hi ha en el seu interior, però se sap que és d’un incalculable valor. Amb aquesta proposta i amb un repartiment de vertader luxe, Disney es reafirma en la seua idea de tornar als clàssics. “El cascanueces y los cuatro reinos” tindrà les seues projeccions el divendres 30 de novembre i el dissabte 2 de desembre, a les 19h i també el diumenge 2 de desembre, a les 16:30h.